**Pitanja, odgovori i dodatna pojašnjenja Javnog poziva za Mjeru potpore radu zadruga hrvatskih branitelja Programa stručnog osposobljavanja i zapošljavanja hrvatskih branitelja i djece smrtno stradalih, zatočenih ili nestalih hrvatskih branitelja objavljenog 26. travnja 2017. godine**

1. **Moli se pojašnjenje dokumenta pod nazivom poslovni plan i program zadruge za 2017. i 2018. godinu iz točke XIV Javnog poziva, podtočke 6., odnosno postoji li za navedeni dokument propisan obrazac ili zadruga samostalno izrađuje isti.**

Javnim pozivom nije definiran poseban obrazac koji se odnosi na poslovni plan i program zadruge, već zadruga može samostalno izraditi i pripremiti svoj poslovni plan i program za 2017. i 2018. godinu, slijedeći smjernice navedene u točki XIV Javnog poziva, podtočki 6. kojima je obuhvaćen minimum podataka potrebnih Stručnom timu za procjenu kvalitete poslovnog plana. Ujedno napominjemo kako je na internetskoj stranici Ministarstva hrvatskih branitelja, u dijelu gdje je objavljen Javni poziv za Mjeru potpore radu zadruge hrvatskih branitelja, dostupan i *Obrazac za procjenu kvalitete poslovnog plana* sukladnom kojem članovi Stručnog tima ocjenjuju zaprimljene poslovne planove zadruge te Vas pozivamo da isti s posebnom pažnjom razmotrite.

1. **Moli se pojašnjenje trebaju li zadruge registrirane u 2016. godini zahtjevu priložiti dokument iz točke XIV Javnog poziva, podtočke 5. pod nazivom dokaz o usklađivanju općih akata zadruge sa Zakonom o zadrugama (NN 34/11).**

Kao što je i navedeno u Javnom pozivu, presliku rješenja Trgovačkog suda o upisu usklađenja općih akata sa Zakonom o zadrugama (NN 34/11) obavezno trebaju priložiti samo zadruge registrirane prije 31. ožujka 2011. godine.

1. **Moli se pojašnjenje dokumenta pod nazivom dokaz o vlasništvu, najmu, zakupu ili koncesiji nad zemljištem ili poslovnim prostorom, odnosno kakav ugovor sastaviti ukoliko je poslovni prostor u vlasništvu člana zadruge koji isti zadruzi ustupa besplatno na korištenje, ali uz obvezu plaćanja režijskih troškova i troškova održavanja.**

Dokaz o vlasništvu, najmu, zakupu ili koncesiji nad zemljištem ili poslovnim prostorom mora biti dostavljen na način i u oblicima propisanim točkom XIV Javnog poziva, podtočkom 10., odnosno, u slučaju kada zadruga poslovni prostor unajmljuje/zakupljuje od svog člana, potrebno je dostaviti presliku ovjerenog ugovora o najmu/zakupu sklopljenog između zadruge kao najmoprimca/zakupoprimca i člana zadruge kao najmodavca/zakupodavca te presliku zk izvatka za unajmljeni/zakupljeni prostor koji mora sadržavati naziv katastarske općine, broj kat.čestice, broj uloška, a iz vlastovnice mora biti vidljiv udio vlasništva najmodavca/zakupodavca (npr. 1/1, 1/2 i sl.) te ime vlasnika (prihvatljiv je i ispis e-izvatka iz Pregleda zemljišnih knjiga sa zajedničke internetske stranice Ministarstva pravosuđa i Državne geodetske uprave *https://oss.uredjenazemlja.hr/public/lrextracts.jsp?action=public LdbExtract*).

Predmetnim ugovorom o najmu/zakupu moguće je definirati prava i obveze uključenih strana i na način kako je navedeno u pitanju (npr. visina najamnine/zakupnine, obveza plaćanja režijskih troškova od strane najmoprimca/zakupoprimca i sl.).

1. **Moli se pojašnjenje koju dokumentaciju je potrebno dostaviti za hrvatske branitelje članove zadruge koji su u statusu nezaposlene osobe te ostvaruju socijalnu pomoć.**

Točkom XIV Javnog poziva, podtočkom 11. propisana je obavezna dokumentacija koju ju potrebno dostaviti radi utvrđivanja radnog statusa članova zadruge. Tako je podtočkom 11.2. utvrđeno da je za člana zadruge koji je nezaposlen potrebno dostaviti tri dokumenta i to:

1. potvrdu o podacima evidentiranim u matičnoj evidenciji Hrvatskog zavoda za mirovinsko osiguranje (podaci o razdobljima prijave), *ili* potvrdu o statusu osiguranika na mirovinsko osiguranje pri Hrvatskom zavodu za mirovinsko osiguranje – tzv. izlist radnog staža iz evidencije HZMO-a (broj evidencije 133), original (ne stariji od 15 dana, izdan od strane nadležnog ureda HZMO-a),

2. potvrdu HZMO-a da član zadruge nije korisnik prava na mirovinu, original (ne stariji od 15 dana, izdan od strane nadležnog ureda HZMO-a),

3. potvrdu Hrvatskog zavoda za zapošljavanje u kojim razdobljima se član zadruge vodio u evidenciji nezaposlenih osoba HZZ-a odnosno je li još uvijek u evidenciji nezaposlenih osoba HZZ-a, original (ne stariji od 15 dana, izdan od strane nadležnog ureda Hrvatskog zavoda za zapošljavanje).

Javnim pozivom za Mjeru potpore radu zadruga hrvatskih branitelja nije propisana obveza dostavljanja dokaza o ostvarivanju prava iz socijalne skrbi, slijedom čega iste nije potrebno priložiti zahtjevu.

1. **Moli se pojašnjenje je li zahtjevu potrebno priložiti originale predračuna za troškove navedene u financijskom planu zadruge ili su prihvatljive i preslike (kopije).**

Kao što je navedeno u XIV Javnog poziva, podtočki 7., zahtjevu je potrebno priložiti preslike (kopije) predračuna, ponuda ili troškovnika za kupnju strojeva, opreme, materijala i drugog namijenjenog radu zadruge, izdane od strane ovlaštene osobe, a za koje se traže sredstva potpore. Napominjemo kako iznosi navedeni u *obrascu proračuna* moraju biti u skladu s iznosima iz dostavljenih predračuna, ponuda ili troškovnika.

1. **Moli se pojašnjenje postupanja u slučaju kad je član zadruge-podnositeljice zahtjeva prethodno bio član druge braniteljske zadruge, a članstvo u istoj je prestalo temeljem ovjerene pisane izjave o istupanju.**

Javnim pozivom je propisano kako za potporu mogu kandidirati isključivo zadruge hrvatskih branitelja čiji članovi ujedno nisu i članovi neke druge zadruge koja je ranijih godina koristila potporu Ministarstva hrvatskih branitelja namijenjenu zadrugama, pri čime se isključuje višestruko članstvo u zadrugama-korisnicama potpora. U slučaju da je član zadruge-podnositeljice zahtjeva prethodno bio član druge zadruge-korisnice potpore Ministarstva, potrebno je zahtjevu priložiti očitovanje o prestanku članstva u toj zadruzi, odnosno presliku izjave o istupanju člana iz zadruge te odluku kojom se utvrđuje istupanje s naznačenim datumom prestanka članstva.